Projekts

**LATVIJAS REPUBLIKAS MINISTRU KABINETS**

2015.gada Noteikumi Nr.

Rīgā (prot. Nr. .§)

Kārtība, kādā alkoholiskos dzērienus un tabakas izstrādājumus marķē ar akcīzes nodokļa markām

Izdoti saskaņā ar likuma

“Par akcīzes nodokli” 27.panta

trīspadsmito daļu

I. Vispārīgie jautājumi

1. Noteikumi nosaka kārtību, kādā alkoholiskos dzērienus un tabakas izstrādājumus marķē ar akcīzes nodokļa markām, tajā skaitā nosacījumus par pasūtāmo akcīzes nodokļa marku daudzumu, to izsniegšanas termiņus un saņemšanas nosacījumus, kā arī prasības attiecībā uz informācijas sniegšanu par izlietotajām markām.

2. Valsts ieņēmumu dienests akcīzes nodokļa markas izsniedz:

2.1. apstiprinātam noliktavas turētājam:

2.1.1. akcīzes preču marķēšanai apstiprināta noliktavas turētāja akcīzes preču noliktavā, ja speciālajā atļaujā (licencē) ir norādīts darbības veids – marķēšana;

2.1.2. akcīzes nodokļa marku nosūtīšanai uz citu dalībvalsti;

2.2. importētājam – akcīzes preču marķēšanai muitas noliktavā vai akcīzes nodokļa marku nosūtīšanai uz ārvalsti, kas nav dalībvalsts;

2.3. reģistrētam saņēmējam, īslaicīgi reģistrētam saņēmējam vai personai, kas saskaņā ar likuma “Par akcīzes nodokli” 26.pantu Latvijas Republikā no citas dalībvalsts ieved vai saņem ar akcīzes nodokļa markām marķējamās akcīzes preces (turpmāk – cita persona), – akcīzes nodokļa marku nosūtīšanai uz citu dalībvalsti.

3. Akcīzes nodokļa marku veidi:

3.1. hologrammas akcīzes nodokļa markas (ruļļos), kuru izmērs ir  
16 x 18 mm (pieļaujamā izmēra starpība ±0,5 mm) un kuras izmanto alkoholisko dzērienu un tabakas izstrādājumu (izņemot cigarešu) marķēšanai;

3.2. papīra akcīzes nodokļa markas (loksnēs vai sagrieztas), kuru izmērs ir 20 x 44 mm (pieļaujamā izmēra starpība ±0,5 mm) un kuras izmanto cigarešu un pārējo tabakas izstrādājumu marķēšanai.

4. Akcīzes nodokļa maksātājs (turpmāk – nodokļa maksātājs) nodrošina akcīzes nodokļa marku izņemšanu ne vēlāk kā sešu mēnešu laikā no iesnieguma to saņemšanai vai pasūtīšanai iesniegšanas dienas.

5. Valsts ieņēmumu dienests akcīzes nodokļa markas izsniedz nodokļa maksātājam, pamatojoties uz nodokļa maksātāja iesniegumu, kas aizpildīts atbilstoši šo noteikumu 1., 2. un 3.pielikumam, un atbilstoši iesniegumā norādītajai informācijai, un noformē pavadzīmi, kurā norāda:

5.1. akcīzes nodokļa markām alkoholisko dzērienu marķēšanai (turpmāk – alkoholisko dzērienu akcīzes nodokļa markas) – alkoholiskajam dzērienam atbilstošo numuru, kuru automātiski piešķir Valsts ieņēmumu dienesta informācijas sistēma, alkoholiskā dzēriena grupu, tilpumu, stiprumu (tikai 5.grupai – pārējie alkoholiskie dzērieni), akcīzes nodokļa marku sēriju un intervālu, akcīzes nodokļa marku skaitu un aprēķināto akcīzes nodokli;

5.2. akcīzes nodokļa markām cigarešu marķēšanai (turpmāk – cigarešu akcīzes nodokļa markas) – tabakas izstrādājumam atbilstošo numuru, cigarešu nosaukumu, maksimālo mazumtirdzniecības cenu, akcīzes nodokļa marku sēriju un intervālu, akcīzes nodokļa marku skaitu un aprēķināto akcīzes nodokli;

5.3. akcīzes nodokļa markām smēķējamās tabakas, cigāru un cigarillu marķēšanai (turpmāk – smēķējamās tabakas, cigāru un cigarillu akcīzes nodokļa markas) – tabakas izstrādājumam atbilstošo numuru, preču veidu, marķējamo vienību (gramus vai gabalus), akcīzes nodokļa marku sēriju un intervālu, akcīzes nodokļa marku skaitu un aprēķināto akcīzes nodokli.

6. Saņemtās akcīzes nodokļa markas nodokļa maksātājs izmanto tikai šo noteikumu 5.punktā minētajā iesniegumā norādīto alkoholisko dzērienu, cigarešu, smēķējamās tabakas, cigāru un cigarillu marķēšanai atbilstoši izsniegto akcīzes nodokļa marku intervāliem, kas norādīti pavadzīmē.

**II. Alkoholisko dzērienu marķēšanas nosacījumi**

7. Lai saņemtu alkoholisko dzērienu akcīzes nodokļa markas, nodokļa maksātājs par katru nodokļa maksātāja veidu Valsts ieņēmumu dienestā elektroniski iesniedz atsevišķu iesniegumu alkoholisko dzērienu akcīzes nodokļa marku saņemšanai (1.pielikums).

8. Valsts ieņēmumu dienests piecu darba dienu laikā pēc šo noteikumu 7.punktā minētā iesnieguma saņemšanas nodrošina alkoholisko dzērienu akcīzes nodokļa marku izsniegšanu.

9. Valsts ieņēmumu dienests alkoholisko dzērienu akcīzes nodokļa markas izsniedz, ja alkoholiskā dzēriena vienas iepakojuma vienības tilpums atbilst normatīvajos aktos noteiktajām prasībām par fasēto preču iepakojuma nominālā tilpuma standartvērtībām.

10. Alkoholisko dzērienu akcīzes nodokļa marku piestiprina katrai primāri fasētai (tirdzniecības) iepakojuma vienībai tā, lai alkoholisko dzērienu akcīzes nodokļa marka neaizsegtu informāciju par alkoholisko dzērienu un alkoholisko dzērienu akcīzes nodokļa marku neaizklātu cita veida informācija, ņemot vērā vienu no šādiem akcīzes nodokļa marku piestiprināšanas vietas nosacījumiem:

10.1. uz vāciņa vai korķa, ja to izmēri atļauj izvietot alkoholisko dzērienu akcīzes nodokļa marku, nedeformējot alkoholisko dzērienu akcīzes nodokļa marku;

10.2. tā, lai alkoholisko dzērienu akcīzes nodokļa marka skartu alkoholiskā dzēriena pamatetiķeti;

10.3. patērētājam un kontrolējošām institūcijām redzamā vietā, ja alkoholisko dzērienu akcīzes nodokļa marku nav iespējams piestiprināt atbilstoši šo noteikumu 10.1. vai 10.2.apakšpunkta nosacījumiem.

11. Nodokļa maksātājs nodrošina alkoholisko dzērienu akcīzes nodokļa markas piestiprināšanu alkoholiskā dzēriena iepakojuma vienībai tā, lai alkoholisko dzērienu akcīzes nodokļa marka uz alkoholiskā dzēriena iepakojuma vienības būtu noturīga.

III. Cigarešu marķēšanas nosacījumi

12. Lai saņemtu cigarešu akcīzes nodokļa markas, nodokļa maksātājs par katru nodokļa maksātāja veidu Valsts ieņēmumu dienestā elektroniski iesniedz atsevišķu iesniegumu cigarešu akcīzes nodokļa marku pasūtīšanai un saņemšanai (2.pielikums).

13. Valsts ieņēmumu dienests cigarešu akcīzes nodokļa markas nodokļa maksātājam izsniedz, sākot ar desmito darba dienu no šo noteikumu 12.punktā minētā iesnieguma iesniegšanas dienas.

14. Cigarešu akcīzes nodokļa marku cigarešu paciņai piestiprina tā, lai, atverot paciņu, cigarešu akcīzes nodokļa marka tiktu bojāta, cigarešu akcīzes nodokļa marka neaizsegtu informāciju par cigarešu paciņu un cigarešu akcīzes nodokļa marku neaizklātu cita veida informācija, ņemot vērā vienu no šādiem cigarešu akcīzes nodokļa marku piestiprināšanas vietas nosacījumiem:

14.1. cietā iepakojuma cigarešu paciņai – zem slēgtā caurspīdīgā iepakojuma uz aizmugurējās virsmas un sānu virsmas, liektā veidā, horizontāli pāri aizmugurējās virsmas locījuma vietai;

14.2. mīkstā iepakojuma cigarešu paciņai – zem slēgtā caurspīdīgā iepakojuma perpendikulāri pāri augšējās malas virsmai (atvēruma vietai);

14.3. cigarešu paciņai bez slēgtā caurspīdīgā iepakojuma – pāri paciņas atvēruma vietai.

**IV. Smēķējamās tabakas, cigāru un cigarillu marķēšanas nosacījumi**

15. Lai saņemtu smēķējamās tabakas, cigāru un cigarillu akcīzes nodokļa markas, nodokļa maksātājs par katru nodokļa maksātāja veidu Valsts ieņēmumu dienestā elektroniski iesniedz atsevišķu iesniegumu smēķējamās tabakas, cigāru un cigarillu akcīzes nodokļa marku saņemšanai (3.pielikums).

16. Valsts ieņēmumu dienests piecu darba dienu laikā pēc šo noteikumu 15.punktā minētā iesnieguma saņemšanas nodrošina smēķējamās tabakas, cigāru un cigarillu akcīzes nodokļa marku izsniegšanu.

17. Smēķējamās tabakas, cigāru un cigarillu akcīzes nodokļa marku (papīra) minimālais izsniegšanas daudzums ir 500 gabalu.

18. Smēķējamās tabakas, cigāru un cigarillu akcīzes nodokļa marku smēķējamai tabakai, cigāriem un cigarillām piestiprina katrai primāri fasētai (tirdzniecības) iepakojuma vienībai tā, lai smēķējamās tabakas, cigāru un cigarillu akcīzes nodokļa marku neaizklātu cita veida informācija, ievērojot šādus nosacījumus:

18.1. smēķējamās tabakas, cigāru un cigarillu akcīzes nodokļa marku (papīra) piestiprina uz katras iepakojuma vienības atvēruma vietas tā, lai, atverot tabakas izstrādājuma iepakojumu, smēķējamās tabakas, cigāru un cigarillu akcīzes nodokļa marka tiktu bojāta;

18.2. smēķējamās tabakas, cigāru un cigarillu akcīzes nodokļa marku (hologrammu) piestiprina uz tabakas izstrādājuma iepakojuma ārējās priekšējās virsmas;

18.3. ja tabakas izstrādājumam ir slēgts caurspīdīgs iepakojums, smēķējamās tabakas, cigāru un cigarillu akcīzes nodokļa marku piestiprina zem tā;

18.4. ja cigāriem vai cigarillām, kas paredzētas realizācijai atsevišķi pa vienai iepakojuma vienībai, smēķējamās tabakas, cigāru un cigarillu akcīzes nodokļa marku nav iespējams piestiprināt atbilstoši šo noteikumu 18.3.apakšpunktā minētajam nosacījumam, to piestiprina uz slēgtā caurspīdīgā iepakojuma patērētājam un kontrolējošām institūcijām redzamā vietā.

V. Informācijas sniegšana par akcīzes nodokļa marku apriti

19. Nodokļa maksātājs, kas saņēmis akcīzes nodokļa markas, līdz mēneša piecpadsmitajam datumam elektroniski iesniedz Valsts ieņēmumu dienestā pārskatu par alkoholisko dzērienu un tabakas izstrādājumu akcīzes nodokļa marku apriti (turpmāk – marku aprites pārskats) iepriekšējā mēnesī (4. un 5.pielikums).

20. Nodokļa maksātājs marku aprites pārskatu iesniedz, sākot ar taksācijas periodu, kad ir saņemtas akcīzes nodokļa markas par katru šo noteikumu 2.punktā minēto nodokļa maksātāja veidu atsevišķi:

20.1. apstiprināts noliktavas turētājs un reģistrēts saņēmējs marku aprites pārskatu iesniedz, kamēr ir spēkā esoša speciālā atļauja (licence) vai tajā norādītais ieraksts par konkrētu akcīzes preču veidu vai konkrētu darbību –alkoholisko dzērienu vai tabakas izstrādājumu marķēšana. Pēc speciālās atļaujas (licences) vai tajā norādītā ieraksta par konkrētu akcīzes preču veida vai konkrētas darbības – alkoholisko dzērienu vai tabakas izstrādājumu marķēšana – anulēšanas apstiprināts noliktavas turētājs veic akcīzes nodokļa marku atlikumu inventarizāciju pēc stāvokļa speciālās atļaujas (licences) vai tajā norādītā ieraksta par konkrētu akcīzes preču veidu vai konkrētu darbību – alkoholisko dzērienu vai tabakas izstrādājumu marķēšana – anulēšanas dienā un iesniedz marku aprites pārskatu. Par pārskata taksācijas perioda pēdējo dienu uzskata dienu, kad anulēta speciālā atļauja (licence) vai tajā norādītais ieraksts par konkrētu akcīzes preču veidu vai darbību – alkoholisko dzērienu vai tabakas izstrādājumu marķēšana;

20.2. īslaicīgi reģistrēts saņēmējs marku aprites pārskatu iesniedz, kamēr atlikumā ir akcīzes nodokļa markas.

21. Nodokļa maksātājs, kura valdījumā ir vairākas akcīzes preču noliktavas, iesniedz vienu kopēju pārskatu par akcīzes nodokļa marku apriti par visām tā valdījumā esošajām akcīzes preču noliktavām.

22. Nodokļa maksātāji, kuri marku aprites pārskatus neiesniedz:

22.1. apstiprināts noliktavas turētājs, kas saskaņā ar Alkoholisko dzērienu aprites likuma nosacījumiem pats ražo vīnu vai raudzētos dzērienus, kuru kopējais apjoms nepārsniedz 1000 litru kalendāra gadā, no savā īpašumā vai valdījumā esošajos dārzos un dravās iegūtajiem produktiem vai savvaļā augošiem augiem (neizmantojot spirtu vai citu saražotos alkoholiskos dzērienus), kurš saņemot akcīzes nodokļa markas, iesniedz akcīzes nodokļa samaksas apliecinājumu;

22.2. importētājs;

22.3. cita persona.

VI. Akcīzes nodokļa marku atdošana Valsts ieņēmumu dienestā

23. Nodokļa maksātājs, kam ir anulēta speciālā atļauja (licence) vai tajā norādītais ieraksts par konkrētu akcīzes preču veidu vai konkrētu darbību –alkoholisko dzērienu vai tabakas izstrādājumu marķēšana – un kura uzskaitē ir akcīzes nodokļa markas, 30 dienu laikā pēc speciālās atļaujas (licences) vai tajā norādītā ieraksta par konkrētu akcīzes preču veidu vai konkrētu darbību – alkoholisko dzērienu vai tabakas izstrādājumu marķēšana – anulēšanas atdod Valsts ieņēmumu dienestā visas atlikumā esošās neizmantotās (neuzlīmētās) akcīzes nodokļa markas.

24. Nodokļa maksātājs atdod Valsts ieņēmumu dienestā akcīzes nodokļa markas, elektroniski iesniedzot iesniegumu par atdotajām alkoholisko dzērienu akcīzes nodokļa markām (6.pielikums) vai tabakas izstrādājumu akcīzes nodokļa markām (7.pielikums), kurā norāda:

24.1. nodokļa maksātāja veidu;

24.2. informāciju par akcīzes nodokļa samaksu;

24.3. informāciju par atdotajām akcīzes nodokļa markām.

25. Ja nodokļa maksātājs atdod akcīzes nodokļa markas, par kurām akcīzes nodoklis ir samaksāts, šo noteikumu 24.punktā minētajā iesniegumā norāda informāciju par samaksātā akcīzes nodokļa novirzīšanu vai pārskaitīšanu nodokļu parādu segšanai, turpmākajiem akcīzes nodokļa maksājumiem, citu nodokļu maksājumiem vai atmaksai.

26. Nodokļa maksātājs pēc iesnieguma par atdotajām akcīzes nodokļa markām iesniegšanas ne vēlāk kā trīs darba dienu laikā atdod Valsts ieņēmumu dienestā akcīzes nodokļa markas, kas uzlīmētas uz A4 formāta lapām atsevišķi pa akcīzes nodokļa marku sērijām un numuru intervāliem. Cigarešu marķēšanai paredzētās akcīzes nodokļa markas atdod uzlīmētas uz A4 formāta lapām atsevišķi pa akcīzes nodokļa marku sērijām, numuru intervāliem, maksimālajām mazumtirdzniecības cenām un cigarešu skaitu paciņā. Ja akcīzes nodokļa markas ir neizmantotas un ir oriģināliepakojumā, tās atdod oriģināliepakojumā.

27. Valsts ieņēmumu dienesta atbildīgā amatpersona pēc akcīzes nodokļa marku saņemšanas nodokļa maksātāja iesnieguma par atdotajām akcīzes nodokļa markām izdrukā izdara atzīmi par iesniegumā norādīto akcīzes nodokļa marku pieņemšanu glabāšanā līdz to identifikācijai un minētā iesnieguma izdruku ar izdarīto atzīmi izsniedz nodokļa maksātājam. Valsts ieņēmumu dienests akcīzes nodokļa marku identificēšanu veic ne ilgāk kā viena mēneša laikā no akcīzes nodokļa marku saņemšanas.

28. Valsts ieņēmumu dienesta atbildīgā amatpersona pēc akcīzes nodokļa marku identifikācijas elektroniski nosūta nodokļa maksātājam informāciju par atdotajām identificētajām akcīzes nodokļa markām, norādot identifikācijas datumu, akcīzes nodokļa marku atbilstību iesniegumā norādītajam skaitam un akcīzes nodoklim.

**VII. Noslēguma jautājumi**

29. Atzīt par spēku zaudējušiem Ministru kabineta 2009.gada 7.aprīļa noteikumus Nr.320 “Kārtība, kādā alkoholiskos dzērienus un tabakas izstrādājumus marķē ar akcīzes nodokļa markām” (Latvijas Vēstnesis, 2009, 58.nr.; 2010, 51./52.nr.; 2013, 189.nr.).

30. Noteikumi stājas spēkā 2015.gada 1.jūnijā.

Ministru prezidente L.Straujuma

Finanšu ministrs J.Reirs

19.03.2015. 12.00

1767

M.Damberga

67120150, [Mairita.Damberga@vid.gov.lv](mailto:Mairita.Damberga@vid.gov.lv)